b'\n_START_ARTICLE_\nBitka za Staljingrad\n_START_SECTION_\nUvod\n_START_PARAGRAPH_\nDana 22. lipnja 1941. Sile osovine otpo\xc4\x8dele su invaziju na Sovjetski Savez, brzo napreduju\xc4\x87i u dubinu sovjetskog teritorija. Trpe\xc4\x87i tijekom ljeta i jeseni vi\xc5\xa1estruke poraze, u prosincu Crvena armija u Bitki za Moskvu pokre\xc4\x87e sna\xc5\xbenu protuofanzivu i uspje\xc5\xa1no odbacuje njema\xc4\x8dke snage od prilaza Moskvi._NEWLINE_U prolje\xc4\x87e 1942. Nijemci stabiliziraju isto\xc4\x8dno boji\xc5\xa1te na liniji koja se prote\xc5\xbee od Lenjingrada na sjeveru do Rostova na jugu. Na toj liniji bilo je i mjesta, gdje su ih Sovjeti uspjeli potisnuti (primjerice, sjeveroisto\xc4\x8dno od Moskve i ju\xc5\xbeno od Harkova), no to nije bila ozbiljnija prijetnja za Nijemce, koji na jugu kontroliraju ve\xc4\x87i dio Ukrajine i glavninu Krima, dok je u sovjetskim rukama i dalje bio Sevastopolj i mali dio poluotoka Ker\xc4\x8d._NEWLINE_Nijemci su bili uvjereni da mogu pobijediti Crvenu armiju kad zimski uvjeti vi\xc5\xa1e ne budu ote\xc5\xbeavali mobilnost njihove kopnene vojske (Wehrmacht). Imali su i odre\xc4\x91enu podlogu za to uvjerenje: dok je Grupa armija Centar (Heeresgruppe Mitte) trpjela u te\xc5\xa1kim borbama u uvjetima sna\xc5\xbene ruske zime za koju nije bila pripremljena, oko 65% njihovog pje\xc5\xa1a\xc5\xa1tva nije sudjelovalo u zimskim borbama, bilo je odmorno i dobro opremljeno. Grupa armija Sjever i Grupa armija Jug nisu sudjelovale u te\xc5\xa1kim borbama te zime.\n_START_SECTION_\nZna\xc4\x8denje Staljingrada\n_START_PARAGRAPH_\nStaljingrad (1961. preimenovan u Volgograd) prote\xc5\xbee se na vi\xc5\xa1e od 40 km u smjeru sjever-jug du\xc5\xbe zapadne obale rijeke Volge, no na naj\xc5\xa1irem mjestu je \xc5\xa1irok samo izme\xc4\x91u 6,4 do 8 km. Volga, koja je ovdje \xc5\xa1iroka oko 1,6 km, \xc5\xa1titila je grad od potpunog okru\xc5\xbeivanja. Druga, isto\xc4\x8dna obala Volge bila je gotovo nenaseljena. Tada je Staljingrad imao oko 600.000 stanovnika. Na po\xc4\x8detku borbi u gradu je (prema nekim izvorima) bilo oko 75.000 civila._NEWLINE_Smje\xc5\xa1ten uz Volgu, Staljingrad je imao veliko strate\xc5\xa1ko zna\xc4\x8denje jer je Volga bila vrlo va\xc5\xbean opskrbni put Sovjetskog Saveza od Kaspijskog mora prema sredi\xc5\xa1njoj Rusiji. Ovaj vodeni put bio je od ogromnog zna\xc4\x8denja i za dopremu vojne opreme iz SAD-a Sovjetskom Savezu temeljem Zakona o zajmu i najmu. Njema\xc4\x8dko zauzimanje Staljingrada trebalo je prekinuti ovaj opskrbni put, ali i osigurati lijevi bok njihovim snagama za daljnje napredovanje prema Kavkazu i va\xc5\xbenim crpili\xc5\xa1tima nafte na tom podru\xc4\x8dju._NEWLINE_Pored strate\xc5\xa1kog zna\xc4\x8denja, osvajanje Staljingrada bi, zbog svog imena, za Hitlera imalo veliku ideolo\xc5\xa1ku i propagandnu va\xc5\xbenost. I Staljinu je Staljingrad imao sli\xc4\x8dno, veliko simboli\xc4\x8dno zna\xc4\x8denje, pa je usprkos tome \xc5\xa1to je bio pod stra\xc5\xa1nim pritiskom ograni\xc4\x8denog vremena i sredstava, naredio da svi koji su dovoljno sna\xc5\xbeni da dr\xc5\xbee pu\xc5\xa1ku, moraju biti upu\xc4\x87eni u obranu grada. U tom razdoblju rata, Crvena armija nije mogla ravnopravno s Wehrmachtom voditi mobilne operacije. No, perspektiva vo\xc4\x91enja borbi unutar velikog gradskog podru\xc4\x8dja gdje \xc4\x87e dominirati oru\xc5\xbeje kratkog dometa, minimizirala je ovu nadmo\xc4\x87 Nijemaca.\n_START_SECTION_\nPo\xc4\x8detno stanje na Isto\xc4\x8dnom boji\xc5\xa1tu\n_START_PARAGRAPH_\nPrema prora\xc4\x8dunima Staljinove Vrhovne komande (STAVKA), usprkos jednom milijunu poginulih i vi\xc5\xa1e od tri milijuna zarobljenih Crvenoarmista, imali su jo\xc5\xa1 16 milijuna sovjetskih gra\xc4\x91ana u vojno sposobnoj starosti. Vojna industrija, koja je s po\xc4\x8detkom rata bila izmje\xc5\xa1tena iza Urala, proizvela je do 1942. 4.500 tenkova, 3.000 borbenih zrakoplova, 14.000 topova i 50.000 baca\xc4\x8da granata._NEWLINE_S druge strane, Wehrmacht je do tada imao milijun poginulih, ranjenih ili nestalih vojnika, a od ukupnog broja tenkova koji su sudjelovali po\xc4\x8detkom Operacije Barbarossa, jo\xc5\xa1 je samo svaki deseti bio potpuno u funkciji. No, Hitler je polazio od pretpostavke, da je "neprijatelj svoju rezervu potro\xc5\xa1io u prvoj ratnoj zimi". Zbog toga, 12. rujna Hitler zahtijeva od Paulusa zauzimanje Staljingrada. "Rusi", smatra Hitler u to vrijeme, "su na kraju svojih snaga"._NEWLINE_Sljede\xc4\x87a Hitlerova vojna pogre\xc5\xa1ka bila je odluka da istovremeno napadne i Kavkaz, \xc4\x8dime je razdvojio svoje ofanzivne snage. Prema Hitlerovoj zapovijedi, 4. tenkovska armija - koja je trebala zajedno sa 6. armijom krenuti prema Staljingradu i tamo joj slu\xc5\xbeiti za pokrivanje bokova - okrenula se prema jugu, da pomogne njema\xc4\x8dkim snagama koje su kretale prema Kavkazu, kod prelaska Dona. Rezultat je bio - kako je izjavio Ewald von Kleist, zapovjednik Grupe armija A, zadu\xc5\xbeene za zauzimanje Kavkaza - da je 4. tenkovska armija samo "stajala na putu i zakr\xc4\x8dila ceste".\n_START_SECTION_\nNjema\xc4\x8dki napad\n_START_PARAGRAPH_\nNakon napada Sila osovine na Sovjetski Savez 22. lipnja 1941. i protuofanzive Crvene armije u zimu iste godine, za ljeto 1942. Nijemci planiraju novu ofanzivu s ciljem zauzimanja sovjetskih naftnih polja na podru\xc4\x8dju Kavkaza pod kodnim nazivom Operacija Plavi (njema\xc4\x8dki Operation Blau). Drugi va\xc5\xbean cilj bio je Staljingrad jer je s jedne strane imao va\xc5\xbean industrijski, ali i strate\xc5\xa1ki zna\xc4\x8daj (tu se mogao prekinuti rije\xc4\x8dni, brodski put Volgom), a s druge strane, imao je i simboli\xc4\x8dko zna\xc4\x8denje (1925. ime grada koji se do tada zvao Caricin promijenjeno je u Staljingrad). Odba\xc4\x8deni su drugi planovi koji su vodili u pohod na Moskvu, jer je Hitler smatrao da su naftna polja Kavkaza vrlo va\xc5\xbena za daljnje vojne aktivnosti._NEWLINE_Njema\xc4\x8dki napad na Staljingrad vodio je generalpukovnik Friedrich Paulus. Zapovijedao je 6. armijom s oko 200.000 do 250.000 ljudi i dijelom 4. tenkovske armije, kao i razli\xc4\x8ditim jedinicama Rumunja, Finaca i Talijana. Pod njegovim zapovjedni\xc5\xa1tvom bio je i jedan kontingent dobrovoljaca iz Hrvatske (369. pukovnija.)_NEWLINE_Nakon po\xc4\x8detnih ka\xc5\xa1njenja zbog opsade Sevastopolja i Hitlerovih posezanja u vojne planove, napad po\xc4\x8dinje 28. lipnja 1942. Za to vrijeme, jedna druga njema\xc4\x8dka armija iz Grupe armija "Jug" napala je ciljeve na Kavkazu. Krajem kolovoza, 6. armija je stigla do Volge. Nijemci 23. kolovoza masivno bombardiraju grad u kojem ginu tisu\xc4\x87e civila, jer je Staljin zabranio evakuaciju civila (\xc4\x8dak i djece) vjeruju\xc4\x87i, da \xc4\x87e Crvenoarmijci bolje braniti grad pun civila, nego ako je prazan. Njema\xc4\x8dko ratno zrakoplovstvo bacilo je na grad oko milijun bombi u ukupnoj te\xc5\xbeini od oko 100.000 tona._NEWLINE_Uskoro su se u gradu, uz velike gubitke, borbe vodile ne samo za svaku ulicu, nego i zgradu, \xc4\x8dak i pojedini kat. Njema\xc4\x8dke jedinice uspijevaju dovesti pod svoju kontrolu najve\xc4\x87i dio gotovo potpuno razorenog grada tek u studenom, \xc5\xa1to je Hitler slavio kao veliku pobjedu._NEWLINE_Sovjetska 62. armija, od rujna 1942. godine pod komandom generala \xc4\x8cujkova, dr\xc5\xbeala je pod svojom kontrolom jo\xc5\xa1 samo jednu par stotina metara \xc5\xa1iroku prugu uz obalu Volge i par malih podru\xc4\x8dja na sjeveru grada. No, ubrzo po\xc4\x8dinje sovjetska protuofanziva pod kodnim imenom "Operacija Uran" koja je na kraju dovela do ponovnog osvajanja Staljingrada i potiskivanja Wehrmachta.\n_START_SECTION_\nSovjetska obrana\n_START_PARAGRAPH_\nNasuprot njema\xc4\x8dkim trupama u ovoj bitki nalazile su se tri sovjetske armije, a kasnije im se pridru\xc5\xbeila jo\xc5\xa1 jedna. No, treba napomenuti da su ove sovjetske armije, zbog razli\xc4\x8dite organizacijske strukture, ukupnim brojem ljudi i opremom bile otprilike jednake njema\xc4\x8dkim snagama._NEWLINE_Staljin je dugo spre\xc4\x8davao civilno stanovni\xc5\xa1tvo da napusti grad prepun izbjeglica pred nadiru\xc4\x87im Nijemcima. Mislio je da \xc4\x87e time podi\xc4\x87i moral boraca. Tako su \xc4\x8dak i \xc5\xbeene i djeca pomagali u iskapanju rovova, gradnji obrambenih polo\xc5\xbeaja, a dijelom su sudjelovali i u borbama. U kolovozu 1942. u gradu je bilo jo\xc5\xa1 oko 600.000 stanovnika. U prvim danima bitke u zra\xc4\x8dnim napadima njema\xc4\x8dkog zrakoplovstva poginulo je preko 40.000 civila. Tek krajem kolovoza po\xc4\x8dinje izvla\xc4\x8denje stanovnika na drugu obalu Volge, no za potpunu evakuaciju tako velikog broja civilnog stanovni\xc5\xa1tva bilo je prekasno. Oko 75.000 stanovnika moralo je ostati u razorenom gradu. Veliki broj je stradao od zime i gladi, a kako Nijemci, tako niti Crvena armija u borbama nisu imali obzira prema njima.\n_START_SECTION_\nBorbe unutar grada\n_START_PARAGRAPH_\nUz sav otpor sovjetskih snaga, Grupa armija Jug (B) krajem kolovoza dolazi do predgra\xc4\x91a Staljingrada. Dolaskom u grad (u me\xc4\x91uvremenu razru\xc5\xa1en bombardiranjem) strate\xc5\xa1ka nadmo\xc4\x87 njema\xc4\x8dkih snaga gubi na va\xc5\xbenosti i sovjetske snage, povla\xc4\x8de\xc4\x87i se prema Volgi, bitno usporavaju, povremeno i na neko vrijeme zaustavljaju njema\xc4\x8dko napredovanje. U ovim uvjetima, metode na koje se oslanjala doktrina munjevitog ratovanja nisu se mogle koristiti. Kori\xc5\xa1tenje ratnog zrakoplovstva (Luftwaffe) u gradu je bilo gotovo nemogu\xc4\x87e, jer se u uvjetima uli\xc4\x8dnih borbi nisu mogle jasno razaznati crte boji\xc5\xa1nice, a njema\xc4\x8dki tenkovi u tim uvjetima postaju vrlo neefikasni i laka meta protivni\xc4\x8dkog pje\xc5\xa1a\xc5\xa1tva. _NEWLINE_Sovjetska 62. armija utvr\xc4\x91uje pojedine zna\xc4\x8dajnije objekte (tvornice, silos, neke gotovo razru\xc5\xa1ene zgrade...), a neke tvornice \xc4\x8dak i nastavljaju s radom. Radnici popravljaju tenkove i, pored podr\xc5\xa1ke obrani, njima prevoze mrtve ili ranjene u pozadinu, prema Volgi. Borbe su bile strahovite, polo\xc5\xbeaji su padali i vra\xc4\x87ali se iz jednih u druge ruke po nekoliko puta u danu ili \xc4\x8dak u par sati. Gubitci u ljudstvu i materijalu bili su stra\xc5\xa1ni na obje strane. Naro\xc4\x8dito ogor\xc4\x8dene borbe vo\xc4\x91ene su za Mamajev kurgan, uzvi\xc5\xa1icu iznad grada, gdje su Sovjeti samo u jednom danu izgubili oko 10.000 ljudi. Na drugom dijelu grada, jedan sovjetski vod pod komandom Jakova Pavlova pretvorio je jednu polusru\xc5\xa1enu stambenu zgradu u neprobojnu tvr\xc4\x91avu. Nalazila se iznad trga u centru grada i imala vrlo dobar polo\xc5\xbeaj kako za mitraljeska gnijezda, tako i za snajperiste i protutenkovsku obranu. Okru\xc5\xbeena minskim poljem i bodljikavom \xc5\xbeicom koje su sovjetski vojnici postavili, bila je spojena iskopanim rovom sa sovjetskim snagama uz Volgu i do kraja bitke ju Nijemci, usprkos nizu poku\xc5\xa1aja, nisu uspjeli osvojiti. Pod imenom "Pavlovljeva zgrada" i danas ju se mo\xc5\xbee vidjeti u Volgogradu, o\xc4\x8duvanu onakvom kakva je bila po dolasku sovjetskih snaga u osvojeni Staljingrad._NEWLINE_Drugi na\xc4\x8din borbe koji je kori\xc5\xa1ten u razorenom gradu bili su i snajperisti. Tim na\xc4\x8dinom borbe koristile su se obje strane, a u\xc4\x8dinak je bio strahovit. Postoje evidentirani podatci o visokom "u\xc4\x8dinku" pojedinih snajperista._NEWLINE_Sovjetima su poja\xc4\x8danja mogla stizati isklju\xc4\x8divo preko Volge, \xc5\xa1to je bilo vrlo opasno, jer su njema\xc4\x8dki zrakoplovi i topni\xc5\xa1tvo neprekidno napadali. Novaci koji su stigli preko Volge do ostataka grada, stradavali su vrlo brzo, o\xc4\x8dekivano vrijeme njihovog pre\xc5\xbeivljavanja u tim uvjetima bio je oko 24 sata. No, ni njema\xc4\x8dke snage nisu bile u bitno povoljnijem  polo\xc5\xbeaju zbog velike udaljenosti i razvu\xc4\x8denih linija snabdijevanja. U snajperskim bitkama posebno se istaknuo Vasilij Zajcev.\n_START_SECTION_\nSovjetski protunapad\n_START_PARAGRAPH_\nShvativ\xc5\xa1i da njema\xc4\x8dka vojska nije odgovaraju\xc4\x87e pripremljena za zimsko ofanzivno ratovanje, sovjetska Vrhovna komanda (STAVKA) odlu\xc4\x8dila je pokrenenuti niz svojih ofanzivnih operacija i iskoristiti ovu slabost, svjesni i da je ve\xc4\x87i dio njema\xc4\x8dkih snaga preusmjerena drugdje, na ju\xc5\xbeno podru\xc4\x8dje Isto\xc4\x8dnog boji\xc5\xa1ta._NEWLINE_U poratnoj povijesti ovo razdoblje (19. studenog 1942. - 31. prosinca 1943.) smatra se strate\xc5\xa1kom prekretnicom kojom po\xc4\x8dinje drugi dio Velikog domovinskog rata (tako se u Sovjetskom Savezu nazivao Drugi svjetski rat). Time je zapo\xc4\x8dela Zimska kampanja 1942./43. (19. studenog 1942. - 3. o\xc5\xbeujka 1943.).\n_START_SECTION_\nOperacija Uran\n_START_PARAGRAPH_\nTijekom jeseni su sovjetski generali Aleksandar Vasiljevski i Georgij \xc5\xbdukov, zadu\xc5\xbeeni za strate\xc5\xa1ko planiranje na podru\xc4\x8dju Staljingrada, okupili ogromne sovjetske snage u stepama sjeverno i ju\xc5\xbeno od grada. Njema\xc4\x8dki sjeverni bok bio je djelomi\xc4\x8dno njihova slaba to\xc4\x8dka od kad su ga dr\xc5\xbeale talijanske, ma\xc4\x91arske i rumunjske jedinice, koje su bile slabije uvje\xc5\xbebane i opremljene, a borbeni moral im nije bio jednak kao njema\xc4\x8dkih snaga. Ova slabost bila je poznata Sovjetima i oni su je koristili daju\xc4\x87i prednost sukobljavanju s ne-njima\xc4\x8dkim snagama kad god je bilo mogu\xc4\x87e, jednako kao \xc5\xa1to su se britanske trupe u Sjevernoj Africi uvijek radije, ako je to bilo mogu\xc4\x87e, sukobljavale s talijanskim nego s njema\xc4\x8dkim snagama. U okviru priprema za napad, mar\xc5\xa1al \xc5\xbdukov je osobno obi\xc5\xa1ao boji\xc5\xa1nicu, \xc5\xa1to je za ovako visoko rangiranog \xc4\x8dasnika bila rijetkost._NEWLINE_Operacija je dobila kodno ime Uran i krenula paralelno s Operacijom Mars, usmjerenom prema njema\xc4\x8dkoj Grupi armija Centar. Po\xc4\x8dela je 19. studenoga, kada Crvena armija kre\xc4\x87e s topni\xc4\x8dkim napadom iz 3.500 cijevi (oko 70 cijevi po kilometru boji\xc5\xa1nice) u ofanzivu na 3. rumunjsku armiju koja je na sjevernom dijelu staljingradske boji\xc5\xa1nice \xc5\xa1titila bok 6. armije. Ve\xc4\x87 sredinom prvog dana operacije rumunjski se otpor slama i jedinice se u panici raspadaju i bje\xc5\xbee. Sljede\xc4\x87eg dana odpo\xc4\x8deo je sovjetski napad na jugu Staljingrada, koji je vrlo brzo napredovao. Lo\xc5\xa1e vrijeme onemogu\xc4\x87ilo je kori\xc5\xa1tenje zrakoplovstva objema stranama. Paulus postaje svjestan ozbiljnosti situacije tek 20. studenog popodne. Iza rumunjskih snaga nalazila se jedna njema\xc4\x8dka oklopna jedinica koja prema izri\xc4\x8ditoj Hitlerovoj zapovjedi kre\xc4\x87e u protunapad na Sovjete. Bez to\xc4\x8dne procjene situacije, smatralo se da \xc4\x87e ta jedinica stabilizirati boji\xc5\xa1te. Jedinica se sastojala od dvije slabe njema\xc4\x8dke oklopne divizije opremljene primarno \xc4\x8de\xc5\xa1kim oklopnim vozilima i jedne rumunjske oklopne divizije. Pored toga, oklopna vozila stajala su u pripremi sklonjena u \xc5\xa1talama i sjenicima gdje su mase mi\xc5\xa1eva o\xc5\xa1tetile elektri\xc4\x8dne kabele zbog \xc4\x8dega je jo\xc5\xa1 samo oko 30 tenkova bilo upotrebljivo i nije moglo zaustaviti nadiru\xc4\x87e snage Crvene armije (kasnije je Ferdinand Heim, komadant te jedinice, progla\xc5\xa1en glavnim krivcem za pad Staljingrada i izba\xc4\x8den iz Wehrmachta). Ve\xc4\x87 23. studenog u 16 sati spojila su se dva kraka sovjetskih snaga kod Kal\xc4\x8da na Donu te su zatvorili njema\xc4\x8dke snage. U sovjetskom obru\xc4\x8du na\xc5\xa1le su se 6. armija i dio 4. tenkovske armije s ukupno 22 divizije i 330.000 vojnika.\n_START_SECTION_\nOperacija Prsten\n_START_PARAGRAPH_\nPo zavr\xc5\xa1etku Operacije Uran uslijedila je operacija Prsten (rus. \xd0\xba\xd0\xbe\xd0\xbb\xd1\x8c\xd1\x86\xd0\xbe, \xc4\x8dit. kaljco). Cilj joj je bio razbijanje okru\xc5\xbeenih snaga Nijemaca i njihovo uni\xc5\xa1tenje. S jedne je strane Crvena armija stezala obru\xc4\x8d oko Nijemaca, a s druge potiskivala neposredno boji\xc5\xa1te dalje od Staljingrada prema zapadu i sve vi\xc5\xa1e udaljavala 6. armiju od drugih njema\xc4\x8dkih snaga. Svi poku\xc5\xa1aji Wehrmachta (Operacija Zimska oluja) da se postrojbe okru\xc5\xbeene u Staljingradu spoje s drugim snagama, ostale su bez uspjeha. Nakon sovjetskog osvajanja obaju uzleti\xc5\xa1ta (Pitomnik i Gumrak) polo\xc5\xbeaj okru\xc5\xbeenih njema\xc4\x8dkih trupa i njihovih saveznika postajao je sve beznadniji. Operacija Prsten zavr\xc5\xa1ila je predajom ju\xc5\xbenog dijela opkoljenih njema\xc4\x8dkih snaga 31. sije\xc4\x8dnja, odnosno sjevernog 2. velja\xc4\x8de 1943. godine.\n_START_SECTION_\nOkru\xc5\xbeenje\n_START_PARAGRAPH_\nOd 22. studenog snage Crvene armije dr\xc5\xbee snage Sila osovine u potpunom okru\xc5\xbeenju. Paulus i njegov \xc5\xa1tab planirali su prvo stabilizirati boji\xc5\xa1nicu, a zatim se probiti iz obru\xc4\x8da prema jugu. No, ve\xc4\x87 tada nisu imali potrebnu opremu za takav pothvat._NEWLINE_Dana 24. studenog Hitler donosi kona\xc4\x8dnu odluku da \xc4\x87e okru\xc5\xbeene snage biti snabdijevane zra\xc4\x8dnim putem nakon \xc5\xa1to mu je Hermann G\xc3\xb6ring garantirao da je vojno zrakoplovstvo sposobno dostavljati dnevno najmanje 550 tona, \xc5\xa1to je bila donja granica potrebne opreme i hrane za okru\xc5\xbeene snage. Navodno su i G\xc3\xb6ringa i Hitlera zapovjedni\xc5\xa1tva i kopnenih snaga i ratnog zrakoplovstva upozorili da to ne\xc4\x87e biti mogu\xc4\x87e. Najve\xc4\x87i obujam dostavljene pomo\xc4\x87i ostvaren je 19. prosinca 1942. i iznosio je 290 tona, no bilo je dana kad zbog lo\xc5\xa1eg vremena uop\xc4\x87e nije mogla biti obavljena dostava. Od 25. studenog 1942. do 2. velja\xc4\x8de 1943. umjesto obe\xc4\x87anih 500 tona, ostvaren je dnevni prosjek dostave od 94 tone. _NEWLINE_Dana 24. studenog dnevna koli\xc4\x8dina hrane za vojnike prepolovljena je, koli\xc4\x8dina kruha bila je utvr\xc4\x91ena na dnevno 300 gr. po vojniku. Kasnije, smanjena je na 100 gr. dok je pred kraj ta koli\xc4\x8dina bila jo\xc5\xa1 samo 60 gr. po vojniku. Nakon \xc5\xa1to je Crvena armija zauzela uzleti\xc5\xa1te Tazinskaja izvan obru\xc4\x8da, a zatim i Pitomnik unutar njega, snabdijevanje je bilo mogu\xc4\x87e jo\xc5\xa1 samo preko pomo\xc4\x87nog, poljskog uzleti\xc5\xa1ta Gumrak. Ve\xc4\x87ina njema\xc4\x8dkih vojnika u obru\xc4\x8du nije poginula u borbama, nego su umrli od hladno\xc4\x87e i gladi._NEWLINE_Sljede\xc4\x87i zna\xc4\x8dajan problem za vojnike u obru\xc4\x8du bila je \xc4\x8dinjenica da uzleti\xc5\xa1ta nisu slu\xc5\xbeila samo za dostavu snabdijevanja, nego i za prijevoz ranjenika; to je bio jedini put izlaska iz obru\xc4\x8da. Naro\xc4\x8dito nakon \xc5\xa1to je na raspolaganju ostao jo\xc5\xa1 samo Gumrak, posade zrakoplova \xc4\x8desto su morali oru\xc5\xbejem sprje\xc4\x8davati o\xc4\x8dajne vojnike da u\xc4\x91u u avion ili se uhvate za kota\xc4\x8de. To im nije uvijek polazilo za rukom, pa se doga\xc4\x91alo da se ljudi uhvate za donji postroj zrakoplova koji uzlije\xc4\x87e i ostanu visiti dok ih ne napusti snaga.\n_START_SECTION_\nSovjetska pobjeda\n_START_PARAGRAPH_\nNijemci, na\xc5\xa1av\xc5\xa1i se u obru\xc4\x8du, uzmi\xc4\x8du iz predgra\xc4\x91a prema samom gradu. Gubitak dvaju aerodroma, Pitomnika 16. sije\xc4\x8dnja, a Gumraka 25. sije\xc4\x8dnja, zna\xc4\x8dio je kraj zra\xc4\x8dne dostave potrep\xc5\xa1tina i izvla\xc4\x8denja ranjenika. Drugi izvori navode da je zadnji uzlet s Gumraka bio u no\xc4\x87i 21./22. sije\xc4\x8dnja 1943. Tre\xc4\x87a i zadnja pista bila je kod Staljingradske \xc5\xa1kole letenja, gdje je zadnje slijetanje odnosno uzlijetanje bilo no\xc4\x87u 22./23. sije\xc4\x8dnja. Ne postoje izvje\xc5\xa1taji o slijetanju ili uzlijetanju nakon jutra 23. sije\xc4\x8dnja. Sad Nijemci ne samo da su gladovali, nego im je ponestajalo i streljiva._NEWLINE_Iako opkoljeni, Nijemci nastavljaju s tvrdokornim otporom, dijelom i zbog uvjerenja da \xc4\x87e Sovjeti smaknuti sve koji se predaju. Ovo se odnosilo naro\xc4\x8dito na sovjetske gra\xc4\x91ane koji su se borili zajedno s Nijemcima i nisu imali iluzija o svojoj sudbini ako budu zarobljeni. S druge strane, Sovjeti su bili iznena\xc4\x91eni velikim brojem Nijemaca koji su bili u okru\xc5\xbeenju i morali su poja\xc4\x8dati svoje snage koje su dr\xc5\xbeale obru\xc4\x8d. Krvave gradske bitke ponovo su po\xc4\x8dele, samo \xc5\xa1to su sad Nijemci bili ti koji su uzmicali prema obali Volge. Sad su se oni utvdili u ru\xc5\xa1evinama. Tenkovi koji su jo\xc5\xa1 bili upotrebljivi, mogli su u najboljem slu\xc4\x8daju biti kori\xc5\xa1teni samo kao topovi._NEWLINE_Sovjetski izaslanik ponudio je Paulusu relativno povoljne uvjete za predaju: ako se preda u roku od 24 sata, Nijemcima se garantira sigurnost svih zarobljenika, medicinska skrb za bolesne i ranjene, obe\xc4\x87anje da mogu zadr\xc5\xbeati osobne stvari, "normalne" obroke hrane i repatrijacija u dr\xc5\xbeavu po svom odabiru nakon rata, ali Paulus, kojem je Hitler zabranio predaju, nije odgovorio na ponudu i time odveo u propast 6. armiju._NEWLINE_Na desetu godi\xc5\xa1njicu svog dolaska na vlast (30. sije\xc4\x8dnja), Hitler unapre\xc4\x91uje Paulusa u \xc4\x8din generala feldmar\xc5\xa1ala. Kako nikad nijedan njema\xc4\x8dki feldmar\xc5\xa1al nije bio zarobljen, Hitler je vjerovao da \xc4\x87e se Paulus boriti do kraja ili po\xc4\x8diniti suicid. No, kad su idu\xc4\x87eg dana jedinice Crvene armije prodrle do njegovog komandnog mjesta, Paulus se predao i izri\xc4\x8dito zabranio i svojim \xc4\x8dasnicima suicid, uz obrazlo\xc5\xbeenje da moraju dijeliti sudbinu svojih vojnika._NEWLINE_Otpor preostalih njema\xc4\x8dkih i drugih jedinica koje su se borile zajedno s njima, prestao je 2. velja\xc4\x8de. Zarobljeno je 91.000 Nijemaca i vi\xc5\xa1e tisu\xc4\x87a vojnika drugih nacionalnosti. Svi su bili krajnje izmoreni, bolesni i gladni. Na zadovoljstvo Sovjeta i konsternaciju Tre\xc4\x87eg Reicha, zarobljena su i 22 generala. Hitler je bjesnio zbog feldmar\xc5\xa1alove predaje i u povjerljivom krugu izjavio da se Paulus "mogao osloboditi svih muka i uzdi\xc4\x87i se u vje\xc4\x8dnost i nacionalnu besmrtnost, no on je radije izabrao odlazak u Moskvu"._NEWLINE_Prema njema\xc4\x8dkom dokumentarnom filmu Staljingrad, vi\xc5\xa1e od 11.000 njema\xc4\x8dkih i drugih vojnika odbilo je polo\xc5\xbeiti oru\xc5\xbeje i predati se, vjeruju\xc4\x87i da je bolje boriti se do smrti, nego polako umirati u sovjetskim logorima. Te su snage nastavile s otporom do po\xc4\x8detka o\xc5\xbeujka 1943. Prema sovjetskim obavje\xc5\xa1tajnim dokumentima prikazanim u dokumentarnom filmu, 2.418 njih je poginulo, a 8.646 je zarobljeno._NEWLINE_Zarobljeni vojnici, ve\xc4\x87 oslabljeni bolestima, gla\xc4\x91u i nedovoljnom medicinskom skrbi za vrijeme okru\xc5\xbeenja, razaslani su u radne logore po cijelom Sovjetskom Savezu (ve\xc4\x87inom u Sibir) gdje veliki dio umire od hladno\xc4\x87e, iscrpljenosti i slabe prehrane. Postoje i izvje\xc5\xa1taji o kanibalizmu. Dio zarobljenika Sovjeti zadr\xc5\xbeavaju u Staljingradu radi pomaganja u raskr\xc4\x8divanju i obnovi grada. U o\xc5\xbeujku 1943. 40.000 njih sahranjeno je u masovnoj grobnici. Umrli su od epidemije tifusa. Tek je oko 5.000 zarobljenika pre\xc5\xbeivjelo, a zadnji su se vratili ku\xc4\x87i tek 1955. godine.\n_START_SECTION_\nPosljedice\n_START_PARAGRAPH_\nNacionalsocijalizam je zarobljavanje ovih snaga u svojoj propagandi prikazivao kao "\xc5\xbertvovanje 6. armije", no vjerojatno je njihov otpor pomogao Nijemcima u stabiliziranju ju\xc5\xbenog dijela Isto\xc4\x8dnog boji\xc5\xa1ta. Da je Paulus ranije kapitulirao i njema\xc4\x8dke bi jedinice koje su ratovale na Kavkazu bile odsje\xc4\x8dene. Staljingradski "kotao" je na vrhuncu borbi vezao oko 1,5 milijun vojnika Crvene armije, a pored toga, u bitki za Staljingrad je i Crvena armija imala velike gubitke (ukupno oko 1 milijun vojnika) - no to je imalo bitno manji u\xc4\x8dinak na Sovjete nego potpuni gubitak 6. armije na Wehrmacht. Pored toga, Nijemci su u poku\xc5\xa1aju zra\xc4\x8dnog snabdijevanja 6. armije izgubili veliki broj zrakoplova koje nisu mogli nadoknaditi, a izgubljen je i veliki dio armijskog topni\xc5\xa1tva. _NEWLINE_Poraz u Staljingradu smatra se prijelomnicom rata, dok neki autori tu prijelomnicu vide tek u bitki kod Kurska. Vojni povjesni\xc4\x8dar Karl-Heinz Frieser smatra, da je Tre\xc4\x87i Reich izgubio rat jo\xc5\xa1 kad se njema\xc4\x8dki napad na Moskvu smrznuo u zimskoj bitki. Prema Erichu von Mansteinu, Tre\xc4\x87i Reich je tada jo\xc5\xa1 mogao posti\xc4\x87i "nerije\xc5\xa1eni ishod"._NEWLINE_Nevezano uz razli\xc4\x8dite stavove povjesni\xc4\x8dara, Staljingradska bitka bila je psiholo\xc5\xa1ka prekretnica u Drugom svjetskom ratu. Po prvi put se u njema\xc4\x8dkoj javnosti pojavila svijest o mogu\xc4\x87nosti gubljenja rata. Unutra\xc5\xa1njopoliti\xc4\x8dki, poraz kod Staljingrada bio je poticaj nekim \xc4\x8dasnicima Wehrmachta da se priklju\xc4\x8de vojnoj opoziciji protiv Hitlera. Kod politi\xc4\x8dkih protivnika probudila se nada, da \xc4\x87e nacionalsocijalisti\xc4\x8dka diktatura ipak jednog dana propasti._NEWLINE_Sovjetski su povjesni\xc4\x8dari uvijek isticali sovjetsku "moralnu nadmo\xc4\x87" u Velikom domovinskom ratu. Dana\xc5\xa1nji povjesni\xc4\x8dari, neovisno o nacionalnosti, kad poku\xc5\xa1avaju na\xc4\x87i odgovor na pitanje "cijene" pojedinih vojnih operacija, ula\xc5\xbeu veliki trud da se ne izbri\xc5\xa1e razlika izme\xc4\x91u napada\xc4\x8dkog, razbojni\xc4\x8dkog i obrambenog ratovanja._NEWLINE_Vanjskopoliti\xc4\x8dki, nakon njema\xc4\x8dkog poraza kod Staljingrada, neutralne i Njema\xc4\x8dkoj savezni\xc4\x8dke dr\xc5\xbeave po\xc4\x8dinju otvarati za sebe i druge mogu\xc4\x87nosti, za slu\xc4\x8daj njema\xc4\x8dkog poraza u Drugom svjetskom ratu, dok Velika Britanija i SAD ra\xc4\x8dunaju da \xc4\x87e i Sovjetski Savez spadati u pobjedni\xc4\x8dke snage u ratu.'